《凫愁岭》
清代·姚燮

危峰伸佛臂，坦掌高及天。既坦复斜耸，似秉重台莲。

昨行望眙𥈭，今喜升其巅。皂日凝槲阴，射袂流暧烟。

烟底猎猎声，辨为下山鸢。在鸢去此山，固犹千寻悬。

焉知对面峰，苍峻倍逾前。岂无峰上人，笑我尚重渊。

高境安有穷，退葸诚堪怜。便鼓精力强，去者已居先。

缚履猛求进，云来拒吾肩。轵径布铦石，懦沙裹为棉。

又防戒慎疏，祸遭中路颠。碧落无近期，曷由遘上仙？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。